Pædagogernes Fagforening forstår ikke kommunens forbud mod høreværn.

Aalborg Kommune forbød forleden medarbejderne i de nordjyske børnehaver at bruge høreværn på jobbet. Den beslutning falder pædagogernes fagforening for brystet. - Det er problematisk at nedlægge forbud mod det, siger arbejdsmiljøansvarlig i BUPL Nordjylland, Carsten Salberg, til BUPL's fagblad, Børn & Unge. Politikerne mener, at børnehaverne skal sænke støjniveauet i stedet for at bruge høreværn. Men den udmelding giver BUPL Nordjylland ikke meget for. Der er nemlig blevet skåret så meget i budgettet, at der i mange børnehaver er markant flere børn end voksne. Det betyder et højere støjniveau. - Det ser ud til at Aalborg Kommune prioriterer at undgå dårlig omtale i medierne frem for pædagogernes arbejdsmiljø, siger Carsten Salberg. 5. marts mødes Det Centrale Sikkerhedsudvalg i Aalborg for at tage en generel diskussion om høreværn i kommunen.